Document ID: 32014D0256

DECIZIA COMISIEI
din 2 mai 2014
de stabilire a criteriilor ecologice de acordare a etichetei ecologice a UE pentru produsele din hârtie prelucrată
[notificată cu numărul C(2014) 2774]
(Text cu relevanță pentru SEE)
(2014/256/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 66/2010, eticheta ecologică a UE poate fi acordată produselor care au un impact redus asupra mediului pe durata întregului lor ciclu de viață.
(2)
Regulamentul (CE) nr. 66/2010 prevede că trebuie stabilite criterii specifice privind eticheta ecologică a UE, în funcție de grupele de produse.
(3)
Întrucât produsele cu cea mai bună performanță de mediu trebuie produse reducând deversările de substanțe toxice sau eutrofice în ape, daunele sau riscurile de mediu legate de consumul de energie (încălzirea globală, acidifierea, epuizarea stratului de ozon, epuizarea resurselor neregenerabile) și daunele sau riscurile de mediu legate de utilizarea substanțelor chimice periculoase, este oportun să se stabilească criterii privind eticheta ecologică a UE pentru grupa de produse „hârtie prelucrată”.
(4)
Ținând seama de ciclul de inovare corespunzător acestei grupe de produse, criteriile revizuite, precum și cerințele de evaluare și de verificare aferente, trebuie să fie valabile pentru o perioadă de trei ani de la data adoptării prezentei decizii.
(5)
Măsurile prevăzute în prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,
ADOPTĂ PREZENTA DECIZIE:
Articolul 1
(1) Grupa de produse „produse din hârtie prelucrată” cuprinde următoarele produse:
(a)
plicuri și sacoșe din hârtie constituite în proporție de cel puțin 90 % în greutate din hârtie, carton sau substraturi pe bază de hârtie;
(b)
produse de papetărie din hârtie constituite în proporție de cel puțin 70 % în greutate din hârtie, carton sau substraturi pe bază de hârtie, cu excepția subcategoriilor dosare suspendabile și dosare cu șină metalică.
În cazul produselor menționate la litera (b), materialul plastic nu trebuie să depășească 10 %, cu excepția bibliorafturilor cu inele, a caietelor, a agendelor pentru jurnale și a bibliorafturilor cu mecanism cu levier, la care greutatea materialului plastic nu trebuie să depășească 13 %. În plus, greutatea metalului nu trebuie să depășească 30 g pe produs, cu excepția dosarelor suspendabile, a dosarelor cu șină metalică și a bibliorafturilor cu inele, la care această greutate poate fi de maximum 50 g, și a bibliorafturilor cu mecanism cu levier, la care greutatea respectivă poate fi de maximum 120 g.
(2) Grupa de produse „produse din hârtie prelucrată” nu cuprinde următoarele produse:
(a)
produsele din hârtie tipărită pentru care criteriile de acordare a etichetei ecologice a UE sunt stabilite în Decizia 2012/481/UE a Comisiei (2);
(b)
produse pentru ambalare (cu excepția sacoșelor din hârtie).
Articolul 2
În sensul prezentei decizii, se aplică următoarele definiții:
1.
„substrat de carton” înseamnă mucava sau carton, neimprimat și neprelucrat, cu o greutate de bază mai mare de 400 g/m2;
2.
„consumabile” înseamnă produsele chimice utilizate în cursul proceselor de imprimare, cretare sau finisare și care pot fi consumate, distruse ori dispersate sau pot deveni deșeuri ori produse uzate;
3.
„produs din hârtie prelucrată” înseamnă hârtia, cartonul sau substraturile pe bază de hârtie, imprimate sau neimprimate, utilizate în general pentru a proteja, a manipula sau a depozita articole și/sau însemnări, pentru care procesul de prelucrare este o parte esențială a procesului de producție și care cuprind trei categorii principale de produse: plicurile, sacoșele din hârtie și produsele de papetărie din hârtie;
4.
„produse de papetărie din hârtie” înseamnă dosare, bibliorafturi, caiete, blocnotesuri, caiete cu spirală, calendare cu coperți, agende pentru jurnale și foi volante;
5.
„proces de prelucrare” înseamnă un proces prin care materialul este prelucrat pentru a se obține un produs din hârtie prelucrată. Acest proces poate include un proces de imprimare (operațiuni de pregătire pentru imprimare, imprimare și post-imprimare);
6.
„solvent organic halogenat” înseamnă un solvent organic a cărui moleculă conține cel puțin un atom de brom, clor, fluor sau iod;
7.
„componente din alt material decât hârtia” înseamnă toate părțile unui produs din hârtie prelucrată care nu sunt constituite din hârtie, carton sau substraturi pe bază de hârtie;
8.
„ambalaje” înseamnă toate produsele din materiale de orice natură, care se utilizează pentru a păstra, proteja și manipula bunurile, de la materii prime la bunuri procesate, pentru a le transporta de la producător la utilizator sau consumator și pentru a le prezenta;
9.
„sacoșe din hârtie” înseamnă produse din hârtie utilizate pentru manipularea/transportul mărfurilor;
10.
„reciclare” înseamnă orice operațiune de recuperare prin care deșeurile sunt procesate pentru a se obține produse, materiale sau substanțe destinate utilizării inițiale sau altor utilizări, cu excepția recuperării energiei și a procesării pentru obținerea de materiale utilizate drept combustibil sau în operațiuni de reumplere;
11.
„fibre reciclate” înseamnă fibre recuperate din fluxul de deșeuri în cursul unui proces de producție sau generate de utilizatorii finali ai produsului, care nu mai pot fi utilizate în scopul prevăzut inițial. Se exclude reutilizarea materialelor care sunt generate și pot fi recuperate în cursul aceluiași proces (brac - din producție proprie sau achiziționat);
12.
„dosare” înseamnă învelișuri pliante sau coperți pentru foi volante, cum ar fi dosarele suspendabile, indexurile și separatoarele, mapele, dosarele plic și dosarele simple;
13.
„bibliorafturi” înseamnă produse pe bază de hârtie, constând dintr-o copertă, de obicei, din carton, prevăzută cu inele pentru păstrarea împreună a foilor volante, cum ar fi bibliorafturile cu inele și bibliorafturile cu mecanism cu levier;
14.
„compus organic volatil” (COV) înseamnă orice compus organic, inclusiv fracțiunea creozotului, care are la 293,15 K o presiune a vaporilor de cel puțin 0,01 kPa sau are o volatilitate corespondentă în condiții specifice de utilizare;
15.
„agenți de spălare” înseamnă: substanțe chimice utilizate pentru spălarea formelor de tipar și a preselor de tipar în vederea îndepărtării cernelurilor de tipar, a prafului de hârtie și a altor produse similare; agenți de curățare pentru mașinile de finisat și mașinile de tipar; detergenți pentru cernelurile de tipar utilizați pentru îndepărtarea cernelurilor uscate;
16.
„deșeuri de hârtie” înseamnă hârtia generată în producția de produse finite din hârtie prelucrată, care nu face parte din aceste produse.
Articolul 3
Pentru a primi eticheta ecologică a UE în temeiul Regulamentului (CE) nr. 66/2010, un produs din hârtie prelucrată trebuie să se încadreze în grupa de produse „produse din hârtie prelucrată”, definită la articolul 1 din prezenta decizie, și să îndeplinească criteriile, precum și cerințele de evaluare și de verificare aferente, stabilite în anexă.
Articolul 4
Criteriile pentru grupa de produse „produse din hârtie prelucrată”, precum și cerințele de evaluare și de verificare aferente, sunt valabile pentru o perioadă de trei ani de la data adoptării prezentei decizii.
Articolul 5
Numărul de cod atribuit grupei de produse „produse din hârtie prelucrată” în scopuri administrative este „046”.
Articolul 6
Prezenta decizie se adresează statelor membre.
Adoptată la Bruxelles, 2 mai 2014.

Labels: 3
7
1
20